Галоўны бухгалтар племптушказавода Таццяна Гаварко доўга не магла звыкнуцца, што новы дырэктар Іван Шышкан абыходзіцца без калькулятара, не толькі складанне, а і дзяленне і множанне беспамылкова выконвае. Гэтыя здольнасці сялянскага хлопчыка заўважылі яшчэ настаўнікі Чырвонабярэжскай сярэдняй школы. На раённых алімпіядах па матэматыцы і фізіцы вясковаму вучню не было роўных у Лельчыцкім раёне. На ўступным экзамене па фізіцы педагог прыёмнай камісіі Мінскага радыё- тэхнічнага інстытута спытаў у добра адказаўшага на ўсе пытанні абітурыента, ці задавальняе чацвёрка. Збянтэжаны юнак на такую адзнаку пагадзіўся. І гэты адзін недабраны бал вырашыў увесь жыццёвы лёс Івана Шышкана. Вярнуўся дамоў і, каб год не губляць, пайшоў асвойваць прафесію механізатара ў Лельчыцкім прафтэхвучылішчы, якое закончыў з адзнакай. А ўвосень сваякі і сябры правялі старэйшага сына колацкіх перасяленцаў на службу ў армію.